Bilag, forslag til helhedsplan for Madsby Parken

Fredericia, maj 2017

Forord

Madsby Parken har gennem årtier været en yndet ramme om leg, bevægelse og oplevelser for Fredericias borgere og gæster. Det årlige besøgstal overstiger langt en million. Mange kommer flere gange, andre kommer kun en eller få f.eks. i forbindelse med messebesøg, hotelophold eller andre særlige arrangementer.

Udviklingen af det 80 hektar store område er ikke sket efter en samlet plan, men efter aktuelle behov og muligheder gennem årene. Således blev Fredericia Idrætscenter taget i brug i 1969 efter et årelangt ønske om bedre og større faciliteter som afløsning for de muligheder, idrætten havde i indre by. Opførelsen af Madsby Legepark og Den historiske Miniby blev påbegyndt i 1983 som beskæftigelsesprojekter på baggrund af stor arbejdsløshed og etableringen af FfF’ernes klubhus og boldbaner skete i 1974 efter en flytning. Mange andre lignende eksempler kunne nævnes. Det samlede billede af Madsby Parken er, at den er en succes!

I en lang årrække har man drøftet parkens udviklingspotentiale. Der er bred enighed blandt parkens interessenter om, at en række forhold med fordel vil kunne optimeres.

Kultur- og Idrætsudvalget har nu taget initiativ til en revitalisering af en helhedsplan for Madsby Parken. Planen skal forløse parkens potentiale, både i forhold til den nuværende, daglige brug og de mere langsigtede perspektiver.

Sideløbende med udformningen af en helhedsplan for Madsby Parken er der på foranledning af Byrådet iværksat et arbejde, der skal beskrive mulighederne for at etablere Det grønne Hus i Madsby Parken. Det grønne Hus skal være en læringsplatform om det bæredygtige samfund, en naturvidenskabelig pendant til Madsby Legepark, hvor besøgende i alle aldre kan eksperimentere med teknologi, natur og miljø gennem spændende sanselige oplevelser, hvor den naturfaglige læring er i centrum. Dette projekt tænkes som en integreret del af en helhedsplan, men projekteringen sker i en afgrænset ramme. Nærværende helhedsplan kan gennemføres med og uden Det grønne Hus.

Visionen med helhedsplanen er at skabe Nordeuropas bedste oase for leg og læring, sport og motion samt naturoplevelser.

**På baggrund af politiske drøftelser og dialog med parkens interessenter sendes nedenstående forslag til helhedsplan i høring i fire uger fra den 6. juni til den 3. juli 2017**

Høringssvar skal indsendes elektronisk til [lone.nielsen@fredericia.dk](mailto:lone.nielsen@fredericia.dk)

Venlig hilsen

Lars Ejby Pedersen,

formand for Kultur- og Idrætsudvalget

Forudsætninger

Madsby Parken udgøres af 80 hektar øst for Vestre Ringvej. Arealerne ejes af Fredericia Kommune. Ejerforholdene er dog ikke afgrænsende for helhedsplanens visioner idet det forudsættes, at en realisering vil ske i nært samarbejde med de parter, der er naboer til parken, f.eks. MesseC og Hotel Fredericia.

I drøftelserne af ny helhedsplan har det været en præmis, at de eksisterende faciliteter fastholdes. Således er det ikke planens intention at flytte eller nedlægge funktioner.

De tidligere udviklingsplaner for parken har i vid udstrækning dannet baggrund for de aktuelle drøftelser. Navnlig har planen fra 2007 dannet udgangspunkt og aftrykket fra den vil være synligt i nærværende plan. Således er det stadig et ønske, at Madsby Parken udvikles som en familiepark med særligt gode forhold for leg og bevægelse, sport og motion samt naturoplevelser.

I tilknytning til en helhedsplan for Madsby Parken er der en række love og forordninger, der regulerer udviklingsmulighederne. Således er naturbeskyttelsesloven aktuel i forhold til parkens §3-områder, hvis status som beskyttede naturområder ikke kan ændres. Lovgivning vedrørende etablering af flere overnatningsmuligheder, f.eks. hytteby reguleres af lovgivning vedr. campingpladser. Langs blandt andet banelegemet er miljølovgivningen aktuel i forhold til både jordforurening og støj.

De foreslåede konkrete tiltag i denne helhedsplan vurderes at kunne etableres i overensstemmelse med lovgivningen.

Arealer og struktur

I helhedsplanen fra 2007 inddeles parken i fire områder:

1. Et kommercielt bælte i det nordvestlige/vestlige areal med golfklub, messecenter, idrætscenter, hotel, vandrerhjem og miniby
2. Et forenings- eller idrætsparkbælte i det centrale areal med boldbaner og klubhus
3. Et legeparksbælte i den sydlige del med Madsby Legepark
4. Et jernbanebælte i den østlige del. Det er i væsentlig grad ikke disponerede arealer, med blandt andet to DSB-ejede, nedgravede dieseltanke på hver 10 mio. liter

Vision

Madsby Parken skal være Nordeuropas mest rekreative, aktivitetsskabende og oplevelsesrige familiepark.

Potentialer

Der er bred enighed om, at parken kan udvikle tiltag, der styrker sammenhæng, fællesskab og tilgængelighed. Disse faktorer vil både højne parkens attraktionsværdi og gøre brugen af den nemmere.

På baggrund af helhedsplanen 2007, samt de nævnte førte drøftelser, er fire hovedpunkter udvalgt som fokusområder for en helhedsplan:

* Kommunikation og infrastruktur
* Leg og læring
* Sport og motion
* Naturoplevelser

Hertil kommer et ønske om at tilføre Madsby Parken nogle ”fyrtårne”, særlige attraktioner, som dels vil understøtte parkens øvrige tilbud, dels i sig selv vil tiltrække publikum.

Kommunikation og infrastruktur

Madsby Parken fungerer i dag med en række virksomheder, institutioner og foreninger, der hver især driver og udøver deres funktioner og formål. Der er nogen grad af kontakt mellem parterne, men ikke et formaliseret forum, hvor man forholder sig samlet til Madsby Parken og dens muligheder.

Skiltningen både ved ankomsten til parken og i selve parken er mangelfuld og usammenhængende. Der er ingen samlet information om faciliteter og begivenheder. Der er ingen tradition for at udvikle og markedsføre tiltag i fællesskab.

Stiforbindelserne har en varierende karakter og kvalitet. Der er ikke et tydeligt hierarki i forbindelserne og derfor heller ikke en vejledning om brugen af de enkelte stier. Det er således ikke prioriteret, hvor man løber, cykler, går osv.

Leg og læring

Legeparken er en oase, som rummer en masse sjove aktiviteter og legemuligheder for børn, familier og institutioner. Der er i høj grad mulighed for at koble leg og læring som et socialt aktiv for både børn og voksne.

Der er i hele parken et uudnyttet læringspotentiale i bevægelsessammenhænge, f.eks. kan nævnes trafikskole, der vil kunne imødegå en stigende mangel på cykelfærdigheder.

Parken vil kunne tilbyde natur, kultur, historie og idrætslig udfoldelse, som inviterer til oplevelse, læring og fordybelse. I dag benyttes området af skoler til mountainbike og løb, og børnehaver tager på ture. Områdets gæster medbringer selv sin ”videnskuffert” og man pakker som pædagog, lærer, vejleder eller turguide selv indholdet ud. Legeparken understøtter dog med et tætpakket sommerprogram med særlige planlagte aktiviteter.

Der er ikke et koordineret læringsmateriale og mulighederne for læring i området er ikke afdækket.

Sport og motion

Området rummer en række idrætslige tilbud og med Fredericia Golf Club og Fredericia Idrætscenter er koncentrationen af aktivitetsmuligheder den højeste i kommunen.

Parken er i forskellige sammenhænge vært ved sportslige stævner, aktiviteter, der vil kunne udbygges i takt med udviklingen af faciliteter.

Det er en overvejelse værd, om særlige motionsformer, f.eks. cykling, skal nyde fremme i kommende tiltag.

Naturoplevelser

Madsby Parken er naturmæssigt kendetegnet af kuperede områder, søer og Ullerup Bæk. Flere steder er jordbundsforholdene vanskelige på grund af tidligere losseplads. Flere områder er såkaldte §3-områder med beskyttet natur.

Der er smukke udsigtssteder, dyrehold og varieret vegetation og der er en uopdyrket mulighed for at tilvejebringe adgang til disse herlighedsværdier.

Konkrete forslag

Nedenstående konkrete forslag kan for fleres vedkommende have en naturlig direkte sammenhæng og forbindelse til Det grønne Hus, og have et læringsperspektiv tilknyttet.

Kommunikation og infrastruktur

1. **Indgangsportaler og skiltning**

Etablering af seks indgangsportaler, der byder velkommen til Madsby Parken vil umiddelbart kommunikere, at man nu ankommer til et samlet og veldefineret område.

Via portalerne vil man kunne formidle og brande området som en helhed; gæsten får vejledning og information ved indgangsportalerne. Modtagelse og information kunne bestå af skærme med al relevant information om aktiviteter og faciliteter. Indgangsportalerne kunne suppleres med en tydelig skiltning samt QR koder.

Målgruppen er alle brugere af Madsbyparkens institutioner og faciliteter.

De seks portaler – tre store og tre mindre – foreslås placeret som følger:  
1) Ved hjørnet Vejlevej/Lumbyesvej: Stor indgangsportal – indeholder fuld information/vejledning. Brugerne her er alle der kommer fra banegårdsområdet.  
2) Ved Legeparkens Oplevelsesbro: Mindre indgangsportal – indeholder fuld information/vejledning.  
Brugere er alle gæster der bruger p-pladsen ved Legeparken.   
3) Ved Madsbyvej: Mindre indgangsportal – indeholder information i overskrifter, da de fleste kommer i bil. Fuld information/vejledning etableres ved p-pladsen ved FfF’ernes boldbaner. 4 + 5) Indkørslen til FIC: Stor indgangsportal som ved Vejlevej – Indeholder information i overskrifter.  
Fuld information/vejledning ved FIC/Svømmehal  
6) Potentiel adgangsvej direkte fra Vestre Ringvej. Foreslås først taget i brug når afklaring om DSBs område er på plads.  
Indgangsportalerne designes med samme udseende, materialevalget kunne være forskelligt.

1. **Ringvej**

Formålet med en ringvej er at få en sammenhængende vej med fast underlag, der kan understøtte mange former for færdsel: gang, løb, cykling, bevægelse på hjul samt Madsby Toget.

En ringvej skal forbinde parken og guide til faciliteter og aktiviteter. Det foreslås, at ringvejens forløb for en stor dels vedkommende følger eksisterende grus eller asfaltveje eller gamle vejforløb. Asfaltering vil være det mest oplagte og bedst egnede for alle typer af brug, hvor f.eks. stenmel vil udelukke f.eks. rulleskøjter. Uønsket færdsel, f.eks. biler og knallerter vil kunne reguleres med bomme.

1. **Promenade**

En promenade vil kunne skabe en nem, smuk og udsigtsrig forbindelse fra byen og Vejlevej og op til den kommercielle del af Madsby Parken.  
Promenaden kunne starte ved fodgængerfeltet på Vejlevej, følge søer og Ullerup bæk til Kommunikationsvej og videre op idrætscenter, messecenter og overnatningsfaciliteter.

Det foreslås, at promenaden udføres med belysning, beplantning og bliver en indbydende inforute med markeringer af parkens mange faciliteter.

Det foreslås, at promenaden forbindes via en bro til øen i søen vest for Den historiske Miniby.

1. **Madsby-råd**

Det foreslås, at der nedsættes et Madsby-råd, der kan etablere et frugtbart samarbejde mellem parkens interessenter. Formålet er at udvikle fælles løsninger, tilbud og arrangementer, samt at sikre en konstruktiv dialog mellem parterne.

Leg og læring

1. **Hotspots**

Et digitalt netværk bestående af hotspots formidler og kobler leg og læring. Gæster, klasser grupper mm. kan via mobiltelefoner (børnemobiltelefoner)/tablets skanne QR koder som guider, formidler og informerer. Der skal afsættes arbejdskraft til udvikling og vedligehold af faciliteten.

1. **Trafikskole**

En trafikskole skal arbejde med progressive forløb omkring cykelsikkerhed og cykelfærdigheder (motorik). I kombination med Legeparkens trafikbane, pumptrack, stisystemet og de store asfalterede p-pladser vil der kunne arbejdes med målrettet trafiksikkerhed.

Der kunne ansættes en lærer (på deltid), som har til opgave at beskrive og synliggøre læringsaktiviteter.

Målgruppen for dette forslag vil i høj grad være børn og ældre.

Sport og motion

1. **Grønt spor**

Et forslag om en særlig tilrettelagt cykelsløjfe på ca. 3-5 km skal sikre hensyn og tilgængelighed for alle. Sløjfen foreslås anvist efter Naturstyrelsens nationale markeringspraksis. Det foreslås anlagt i den nordlige ende af parken. Et grønt spor vil med tiden kunne udbygges med svære passager og andre tekniske spor.

Et grønt spor vil især henvende sig til cykelinteresserede.

1. **Sporbygger-lav**

Et Madsby sporbygger-lav kunne etableres og bestå af kommunale, frivillige og fagligt kompetente personer. Sporet etableres som grusveje og brede grusstier og vil være anvendeligt for både mountainbikes og almindelige cykler.

1. **Mountainbike-teknik spor**

Som et supplement til et grønt spor, som løber rundt i den nordlige del af parken foreslås, at der etableres tekniske og udfordrende passager/spots, hvor det er muligt at træne sin cykelfærdigheder. Det kunne med fordel anlægges i forlængelse af pumptracken for at skabe et samlet miljø herfor. Anlæggelse af et mountainbike-teknik spor er en naturlig udvikling af den eksisterende pumptrack.

1. **GoRun**

Det foreslås, at eksponeringen og formidlingen af den etablerede ugentlige facilitet GoRun udvides til et samlet fast tilbud i form af en afmærket rute i hele parken. Markeringen af en GoRun rute kunne starte allerede uden for parken og vise vej fra f.eks. Fredericia indre by.

1. **Cykelpavillon**

Forslag om etablering af en cykelpavillonen, hvor det er muligt at servicere og vedligeholde sin cykel. I tilknytning hertil kunne etableres toiletfaciliteter, der vil kunne anvendes af både cyklister, bueskytter og af publikum ved særlige arrangementer i området.

1. **Sjov motion på turen**

Formålet er at gøre turen rundt på stierne/ringvejen i Madsby Parken sjovere for børn og børnefamilier og mere udfordrende for motionsløbere.

Forslaget udgøres af to spor. For børn og familier opstilles naturlige og sjove forhindringer, for motionister etableres fitness redskaber.

Det foreslås at sporene følger de eksisterende stier og veje i parken.

Naturoplevelser

1. **Sti i de beskyttede naturområder**

Det foreslås, at vejen mellem minibyen og den primitive teltplads laves om til en sti inde i indhegningen, med adgang gennem klaplåger. Fra denne sti laves mindre trampestier til en række steder, der formidler områdets flora og fauna samt kulturhistorie.

1. **Shelters**

Det foreslås at opføre seks shelters for at skabe muligheder for naturnær overnatning. Der tilknyttes en samleplads med bålplads eller bålhytte.  
Shelterområdet placeres ved siden af de beskyttede naturområder, så der er direkte adgang gennem en klaplåge til det formidlingsområde, der er foreslået i sti-projektet i de beskyttede områder.

Faciliteten vil henvende sig både til cykel- og vandrerturister, skoler, foreninger og familier.

1. **Madsbytårnet**

Madsbytårnet er et forslag om at skabe et vartegn, der kan ses på lang afstand og som derved bliver en naturlig reklame for området. Installation af formidlingstiltag i tårnet vil kunne underbygge hele parkens intentioner om at skabe oplevelser, læring og motion.  
Tårnet kunne være et velegnet samarbejdsprojekt, f.eks. med undervisnings- og energivirksomheder.

En ultimativ idé udsprang af Innocamp 2015, hvor det blev foreslået at forsyne et tårn med café på toppen og svævebane og rappelling ned til de omkringliggende områder.

Placeringen kunne være i umiddelbar forbindelse med Legeparken eller i nærheden af de foreslåede sheltere og naturområder, hvilket ville give en både høj og central placering i området. Derved skabes der sammenhæng med ringvejen og de øvrige naturoplevelser.

Alle aldre og interessegrupper vil kunne have glæde af et tårn.

Økonomi

Kommunikation og infrastruktur

1. **Indgangsportaler og skiltning: ca. 4 mio.**

Anlægsomkostninger til tre store portaler, tre mindre portaler og tre mindre infostandere skal være inklusiv smart it-løsning. Anslået 500-750.000 kr. per stor portal, anslået 250-400.000 kr. for mindre portal, infostandere mellem 50-100.000 kr. per styk + etablering strøm/it. Hertil kommer et beløb til den analoge skiltning ude i området. Drift og vedligehold vil omfatte vedligehold af selve konstruktionerne. Drift af it-vedligehold og opdateringer vil kræve flere mandetimer fra nuværende personale.

1. **Ringvejen: 10-20 mio.**

Anlægsomkostningen er svær at beregne ud fra de givne omstændigheder. Et overslag der følger projektets tanke med et asfalteret vejforløb på mellem 2 og 2,5 km koster maksimalt 20-25 mio. kroner afhængig af de praktiske forhold. Driftsomkostninger afhænger af valg af belægning.

1. **Promenaden: 20 mio.**

Anlægsomkostningen er svær at beregne. Et overslag ville være et sted mellem 20 og 25 mio. kroner for projektet som beskrevet. Der skal påregnes driftsomkostninger.

1. **Madsby-råd**

Et Madsby-råd vil have behov for sekretariatsbistand. Det foreslås, at den i et rimeligt omfang leveres vederlagsfrit af Kultur & Idræt.

Leg og læring

1. **Hotspots: 50.000 til etablering, 203.000 kr. årligt til 0,4 lærerstilling**

Funktionen skal vedligeholdes og udvikles og det være nødvendigt at afsætte ressourcer hertil.

1. **Trafikskole: 100.000 til rekvisitter, skiltning, lånecykler mv.**

Sport og motion

1. **Grønt spor: 350.000 kr.**
2. **Sporbygger-lav**

Ligesom et Madsby-råd vil have behov for sekretariatsbistand, vil et sporbygger-lav også have brug for ressourcer i et vist omfang. Det foreslås at de leveres vederlagsfrit af Kultur & Idræt.

1. **MTB-teknikspor: 300.000 kr.**
2. **Go-run**

En Go-run-funktion vil bero på et samarbejde mellem parkens aktører.

1. **Cykelpavillon: 2 mio.**

Der skal påregnes driftsudgifter.

1. **Sjov motion på turen: 1 mio.**

Anslåede anlægsomkostninger 750.000 – 1 mio. kr. for 30 stationer for voksne og børn. Der vil være driftsomkostninger.

Naturoplevelser

1. **Sti i de beskyttede naturområder 30.000 kr.**

Anlægsomkostninger anslås at være mellem 20-30.000 kr. til etablering af klaplåger, flytning af hegn, etablering af trampestier og formidlingsstationer. Minimale driftskonsekvenser efter etablering, faktisk vil der være reduceret behov for vedligeholdelse af hegn og græs, men der vil være ekstra vedligehold på formidlingsspots, og trampestier og låger.

1. **Shelters 400.000 kr.**

Anlægsomkostninger vil som et overslag ligge på ca. 400.000 kr. for seks shelters og et stort overdækket bålsted samt etablering af stier af stenmel ned til shelterne.Der vil være driftsomkostninger.

1. **Madsbytårnet 2-20 mio.**

Anlægsomkostninger vil variere alt efter hvilke formål tårnet skal have.   
Et overslag for ”kun” et udsigtstårn med formidlingsstationer vil være omkring 2. mio. kroner afhængig af placeringen. Et tårn der også skaber et innovativt miljø med vindmøller, solceller osv. beløber sig til et sted mellem 5 og 20 mio.   
Et tårn med cafe på toppen, svævebane og rappelling vil formentlig blive væsentlig dyrere.

Driftsmæssige konsekvenser afhænger ligeledes af, hvilket slags tårn der etableres.

Anbefalinger

Kultur & Idræt anbefaler, at man prioriterer kommunikation særdeles højt. En velfungerende kommunikation er afgørende for Madsby Parkens daglige trivsel og udvikling. Hvis folk ikke kan finde rundt i parken, bruger de den heller ikke. En grundig skiltning vil kunne afstemme forventningerne mellem parkens brugere, så oplevelsen, at der er plads og mulighed for alle, tydeliggøres. Et eksempel er stiforløb, hvor det er afgørende at klargøre, hvilken færdsel, der er plads til – om der både skal kunne cykles og vandres, eller om stien er forbeholdt bestemte brugere.

Det er ligeledes en anbefaling at prioritere infrastruktur højt. Opgradering af de eksisterende forløb og anlæggelse af nye vil give muligheden for at udvikle en varieret brug, intelligente løsninger og attraktive udsigtsforløb. Det vil invitere til en øget brug af parken.

Et Madsby-råd vil kunne danne grundlaget for et godt og stærkt samarbejde mellem parkens aktører og naboer. Det anbefales, at et råd nedsættes snarest og at det udformer et kommissorium for sit arbejde.

I den takt, det vil være økonomisk muligt, anbefales det at iværksætte tiltag, der understøtter brugen af parken som et lærings-, bevægelses- og naturområde. Faciliteter som cykelpavillon, sjove og udfordrende installationer, infotavler om flora og fauna vil understøtte grundtanken med parken og gøre oplevelsen bedre og større.